BEGRUNDELSE

1. BAGGRUND FOR FORSLAGET

Den internationale overenskomst af 2005 om olivenolie og spiseoliven udløber den 31. december 2014, medmindre Medlemsrådet under Det Internationale Olivenråd (IOC) beslutter at forlænge den i overensstemmelse med bestemmelserne i overenskomstens artikel 47, stk. 1 og 2.

Den internationale overenskomst af 2005 om olivenolie og spiseoliven fremmer det internationale samarbejde og bidrager til markedsudviklingen og ‑stabiliteten for det pågældende produkt og til virkeliggørelsen af Unionens handels- og landbrugspolitiske mål.

Rådet for Den Europæiske Union gav i september 2013 Kommissionen mandat til at indlede forhandlinger på EU's vegne med henblik på indgåelsen af en ny international overenskomst om olivenolie og spiseoliven (COM(2013) 646 final af 19. september 2013).

Der er ved at blive ført forhandlinger om fornyelsen af overenskomsten. I betragtning af fremskridtene med drøftelserne vil det ikke være muligt at afslutte forhandlingerne, der efter planen skulle sluttes inden udgangen af december 2014, hvor den nuværende overenskomst udløber.

Den nye overenskomst indebærer et bidrag fra Den Europæiske Union til IOC's budgetter. Bidraget er opført under post 05 06 01 i EU's budget (Internationale aftaler på landbrugsområdet).

2. FORSLAG

På baggrund af ovenstående foreslår Kommissionen:

at Rådet i overensstemmelse med artikel 43, stk. 2, og artikel 218, stk. 9, i TEUF bemyndiger Kommissionen til i Medlemsrådet under IOC at anmode om en forlængelse på ét år af den nuværende overenskomst og til at stemme for en sådan forlængelse, hvis den opføres på dagsordenen for Medlemsrådet under IOC.

2014/0203 (NLE)

Forslag til

RÅDETS AFGØRELSE

om den holdning, der på Den Europæiske Unions vegne skal indtages i Medlemsrådet under Det Internationale Olivenråd, for så vidt angår forlængelsen af den internationale overenskomst af 2005 om olivenolie og spiseoliven

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 2, sammenholdt med artikel 218, stk. 9,

under henvisning til forslag fra Europa-Kommissionen og

ud fra følgende betragtninger:

(1) Den internationale overenskomst af 2005 om olivenolie og spiseoliven[1] ("overenskomsten") udløber den 31. december 2014, medmindre Medlemsrådet under Det Internationale Olivenråd (IOC) i overensstemmelse med bestemmelserne i overenskomstens artikel 47, stk. 1 og 2, beslutter at forlænge den med højst to perioder på hver især højst to år.

(2) Den 19. september 2013 gav Rådet Kommissionen bemyndigelse til at indlede forhandlinger på Unionens vegne med henblik på indgåelsen af en ny international overenskomst om olivenolie og spiseoliven. I forhandlingsdirektiverne præciseres det, at Kommissionen i hele den indledende forhandlingsfase bemyndiges til at fremføre enhver form for relevant standpunkt om ethvert spørgsmål, der ikke måtte være anført i forhandlingsdirektiverne[2].

(3) Der er ved at blive ført drøftelser i IOC om en ny overenskomst. I betragtning af fremskridtene i forhandlingerne står det klart, at det ikke vil være muligt at indgå en overenskomst inden den 31. december 2014. Det er derfor i Unionens interesse at sikre, at den nuværende overenskomst forlænges.

(4) Forlængelsen af den nuværende overenskomst sker uafhængigt af forhandlingerne med henblik på indgåelsen af en ny overenskomst. Det er således hensigtsmæssigt at bemyndige Kommissionen, som repræsenterer Unionen i IOC, til at anmode om en forlængelse på ét år af den nuværende overenskomst og til at stemme for en sådan forlængelse, hvis den opføres på dagsordenen for Medlemsrådet under IOC —

VEDTAGET DENNE AFGØRELSE:

Eneste artikel

Den holdning, der på Den Europæiske Unions vegne skal indtages i Medlemsrådet under Det Internationale Olivenråd, er at anmode om en forlængelse på ét år af den nuværende overenskomst og at stemme for forlængelsen af den internationale overenskomst af 2005 om olivenolie og spiseoliven, hvis den foreslås i Medlemsrådet.

Denne afgørelse træder i kraft på dagen for vedtagelsen.

Udfærdiget i Bruxelles, den […].

På Rådets vegne

Formand

FINANSIERINGSOVERSIGT || FicheFin/14/ MK/dz/454600

6.221.2014.3

|| DATO: 1.4.2014

1. || BUDGETPOST: 05 06 01- Internationale aftaler på landbrugsområdet || BEVILLINGER: 2014 6 696 000 EUR

2. || FORANSTALTNINGENS BETEGNELSE: Forslag til Rådets afgørelse om den holdning, der på Den Europæiske Unions vegne skal indtages i Medlemsrådet under Det Internationale Olivenråd, for så vidt angår forlængelsen af den internationale overenskomst af 2005 om olivenolie og spiseoliven

3. || RETSGRUNDLAG: Artikel 207 og 218 i traktaten om Den Europæiske Unions funktionsmåde.

4. || FORANSTALTNINGENS FORMÅL: Forlængelse af den nuværende overenskomst.

5. || FINANSIELLE VIRKNINGER || PERIODE PÅ 12 MÅNEDER (mio. EUR) || INDEVÆRENDE REGNSKABSÅR 2013 (mio. EUR) || FØLGENDE REGNSKABSÅR 2014 (mio. EUR)

5.0 || UDGIFTER, SOM AFHOLDES - OVER EU-BUDGETTET (RESTITUTIONER/INTERVENTIONER) - OVER NATIONALE BUDGETTER - AF ANDRE || || ||

5.1 || INDTÆGTER - EU's EGNE INDTÆGTER (AFGIFTER/TOLD) - NATIONALE KILDER || || ||

|| || 2015 || 2016 || 2017 || 2018

5.0.1 || UDGIFTSOVERSLAG || 3,8 || || ||

5.1.1 || INDTÆGTSOVERSLAG || || || ||

5.2 || BEREGNINGSMÅDE: --------

6.0 || ER FINANSIERING MULIG OVER DE BEVILLINGER, DER PÅ DET LØBENDE BUDGET ER OPFØRT UNDER DET RELEVANTE KAPITEL? || JA

6.1 || ER FINANSIERING MULIG VED OVERFØRSEL MELLEM KAPITLER PÅ LØBENDE BUDGET? || -

6.2 || ER ET TILLÆGSBUDGET NØDVENDIGT? || -

6.3 || BEVILLINGER TIL OPFØRSEL PÅ KOMMENDE BUDGETTER? || JA

BEMÆRKNINGER: Der er tale om via Det Internationale Olivenråd (IOC) at forlænge den nuværende overenskomst, som udløber den 31. december 2014, med ét år. IOC's budget for 2015 er endnu ikke vedtaget. I betragtning af de usædvanlige omstændigheder, der er knyttet til forlængelsen af denne overenskomst, anslås EU's bidrag til IOC's budget at beløbe sig til 3,8 mio. EUR. Denne budgetpost finansierer bidrag til forskellige internationale organer. Når den nye overenskomst under IOC vedtages, vil EU's fremtidige bidrag til IOC på ny kunne overstige beløbet til forlængelsen af overenskomsten. Det samlede beløb under budgetposten vil således kunne nå op på det beløb, der er fastlagt i den finansielle programmering for 2014-2020.

[1] EUT L 302 af 19.11.2005, s. 47.

[2] COM(2013) 646 final af 19.9.2013 (foreligger ikke på dansk).